Kingdom Come: Deliverance II

***Kingdom Come: Deliverance II*** er et rollevideospill utviklet av Warhorse Studios og utgitt av Deep Silver. Spillet ble utgitt til PlayStation 5, Windows og Xbox Series X/S 4. februar 2025. Spillet er en oppfølger til *[[Kingdom Come: Deliverance]]* fra 2018. Spillet ble svært godt mottatt da det kom.

## Spillet
*Kingdom Come: Deliverance II* er et action-rollespill med åpen verden der man ser verden gjennom øynene på hovedpersonen(e) og styrer fra et første-person perspektiv. Oppgavene i spillet kan løses på forskjellige måter og skaper forskjellige reaksjoner fra de andre karakterene i spillet. En god replikk kan løse mye, et tyveri om natten er en annen løsning og vold og trusler er ofte en annen utvei. Går man full eller uten klær ut på gaten blir det kommentert av forbipasserende, og i spillet kan man gi tilbakemelding man mener passer.

## Historien
Spillet utspiller seg i Böhmen i 1403 etter at kong Václav VI ble avsatt og holdt fanget av sin halvbror Sigismund av Det tysk-romerske rike.

Hovedpersonen, Henry fra Skaliz, begynner der det første spillet endte, og reiser sammen med Hans Capon av Pirkenstein for å forhandle med Otto von Bergow. Henry, som er vokst opp som sønn av en smed men vet han er en uekte sønn til Radzig Kobyla, ønsker samtidig hevn over Istvan Toth og  Markvart von Aulitz som drepte foreldrene hans.

På veien blir de overfalt av banditter, men kommer seg unna. Uten å kunne identifisere hvem de er får de ikke adgang til borgen Trotsky, der Otto von Bergow holder til, og etter en krangel går Henry og Capon hver til sitt. Et bryllup for Olda Semine blir muligheten for å møte Otto von Bergow, og Henry må sikre seg adgang ved å gå i tjeneste enten hos en lokal smed eller en møller.

Von Bergow kommer aldri til bryllupet, men Henry og Capon møtes, men ender til slutt i fengsel sammen i Trotsky. Henry dømmes til straffarbeid, mens Capon dømmes til døden for krypskyting. Henry finner ut at en kaptein de møtte før de ble overfalt av banditter kan identifisere dem. Von Bergow kommer akkurat tidsnok til å forhindre at Capon blir hengt, og Von Bergow ber Henry og Capon om å hjelpe for å bekjempe bandittene i området.

Bandittene står i ledetog med Olda Semine, og etter at borgen der bryllupet ble holdt står i flammer, sendes Henry og Capon ut for å angripe bandittene i Nebakov. Bandittene setter opp en felle, og Henry og Capon ender opp som fanger i Nebakov.

Mens de to sitter fanget sendes presten Godwin ut for å finne de to savnede utsendingene, og spillet bytter hovedperson for å vise historien med et annet perspektiv. Godwin møter Jan Zizka som lover å slippe fri Capon og Henry dersom Godwin hjelper å slå ned et opprør ledet av Istvan Toth. Zizka viser seg å være en alliert i kampen mot kong Sigismund, men blir angrepet av von Bergow, og hovedpersonene ender enda en gang i fengsel, nå i Trotsky.

Hjelp fra Kathrine som er på innsiden gjør at Zizka, Capon, Hans og Kathrine klarer å rømme til Kuttenberg - og spillet fortsetter i en annen region.

I Kuttenberg blir historien enda mer fargerik, og jødeforfølgelse, opprørere, adelige og kong Sigismund selv er karakterer i spillet. Kongens sølv blir etter hvert en viktig del av historien, og Godwin må utgi seg for å være kardinal for å få tilgang til borgen der sølv gjøres om til mynter. Mot slutten av historien er beleiringen av Suchodoł skrevet inn.

## Utvikling
Warhorse Studios startet utviklingen av *Kingdom Come: Deliverance II* i juli 2019. Utviklernes ambisjon var å lage det spillet de ønsket seg at *Kingdom Come: Deliverance* var, men som de først nå hadde ressurser og erfaring til å få til. Musikken, skrevet av Jan Valta og Adam Sporka anså utviklerne som en viktig del av spillet. Studioet som startet med 11 personer hadde i 2024 rundt 250 involverte. For å tegne et korrekt bilde av samtiden samarbeider utviklerne med forskjellige historikere, universiteter og museer. Manus for spillet skal ha vært på 2,2 millioner ord, og dermed enda lenger enn til Baldur’s Gate 3 som frem til da hadde det lengste manuset.

## Mottagelse
Spillet solgte 1 million eksemplarer første dagen, og hadde mer en dobbelt så mange spillere på Steam som forløperen *Kingdom Come: Deliverance.* Spillet ble dermed blant de 50 mest populære spillene noen gang på Steam.

*Kingdom Come: Deliverance II* fikk gode kritikker etter utgivelsen. Metacritic hadde i slutten av februar 2025 88% blant kritikerne og 8,7 av 10 fra over 4000 spilleranmeldelser.

Allerede før utgivelsen vant spillet "Best PC Game Award" på Gamescom 2024.

## Referanser


## Eksterne lenker
* 
*